Përpjekje për të ndryshuar imazhin negativ të Amerikës në botë
Karen Hughes ka mbi shpalluta detyrën të ndryshojë ndjenjat antiamerikane në botë
Vitet e fundit anketat e opinionit publik tregojnë se Shtetet e Bashkuara kanë problem serioz përsa i përket imazhit të tyre jashtë vendit. Presidenti Bush i ka kërkuar këshilltares së tij të afërt politike, Karen Hughes të ndihmojë në ndryshimin e këtij imazhi, duke e emëruar atë në një nga postet më të larta të Departamentit të Shtetit. Zonja Hughes pritet të konfirmohet nga senati por sfidat që ajo ka përballë janë të vështira. Pushtimi amerikan i Irakut rriti antiamerikanizmin jo vetëm në vendet myslimane por edhe në vendet që konsideroheshin aleatë tradicionalë si Britania dhe Kanadaja. Arsye tjetër për humbjen e mbështetjes ndaj Amerikës, sipas analistëve është përkrahja e vazhdueshme e administratës Bush për Izraelin, një qëndim jopopullor në Lindjen e Mesme. Jodie Allen, në qëndrën kërkimore Pew këtu në Washington që drejton anketime publike thotë se ndreqja e imazhit të Amerikës nuk do të jetë punë e lehtë. . Qendra kërkimore Pew anketoi 17 mijë njerëz në 16 vende, për të marrë opinionin e tyre reth Shteteve të Bashkuara. Vetëm Indonezia, që mori miliona dollarë amerikanë ndihma pas cunamit të dhjetorit të kaluar dhe India kishin një qëndim më të favorshëm ndaj Amerikës nga para se të fillonte lufta kundët terrorizmit. Në seancën për konfirmim në senat, Karen Hughes pranoi se nuk do të jetë e lehtë ndryshimi i qëndrimeve negative. Megjithëse nuk dha hollësi, zonja Hughes tha se do të inkurajojë sektorin privat të punojë për iniciativat e qeverisë mbi diplomacinë publike. "Kompanitë amerikane dhe universitetet, fondacionet, industria e turizmit ka lidhje me njerëzit në mbarë botën çdo ditë. Industria jonë e muzikës dhe filmit, artistët dhe argëtuesit krijojnë përshtytje të fuqishme, disa herë të mira e të këqija por gjithmonë të ndjeshme. Mirëpres idetë për më shumë angazhim të sektorit privat dhe do të kërkoj përfshirjen e asaj që është më e çmuar, qytetarëve tanë". Michael Hurley, ekspert për kundërterrorizmin, beson se amerikanët e kuptojnë ndikimin që një imazh negativ ka mbi vendin dhe se ata janë të gatshëm të ndihmojnë për ta ndryshuar atë. Përpjekjet e mëparëshme për të përmirësuar imazhin e qeverisë amerikane me ndihmën e sektorit privat kanë patur ndikime të ndryshme jashtë vendit. Gjatë administratës së parë të presidentit Bush, departamenti i shtetit financoi fushatën e quajtur “Vlerat e Përbashkëta”. Ajo kishte si objektiv audiencën arabe duke shfaqur myslimanë amerikanë që theksonin se Amerika është një vend ku njerëzit e të gjitha besimeve dhe origjinave punojnë dhe jetojnë së bashku. Në përpjekje për të komunikuar direkt me botën arabe u krijua rrjeti televiziv Al Hurra dhe Radio Sawa, që transmetojnë lajme dhe muzikë pop. Të dyja kanalet janë korporata private por të administruara nga e njëjta agjenci qeveritare që drejton Zërin e Amerikës. Sipas anketave në Lindjen e Mesme, rrjetet kanë patur sukses për të tërhequr dëgjuesit dhe shikuesit arabë. Por Karen Hughes shton se dëgjimi i mendimeve të ndryshme është gjithashtu pjesë e rëndësishme e diplomacisë publike. Zonja Hughes shpreson se njerëzit në mbarë botën do të jenë të gatshëm të dëgjojnë mesazhin e saj.